Úradný vestník L 236 , 23/09/2003 S. 0859 - 0861



3. POLITIKA HOSPODÁRSKEJ SÚŤAŽE 1. Zmluva o založení Európskeho spoločenstva, hlava VI, kapitola 1 "Pravidlá hospodárskej súťaže". Bez toho, aby boli dotknuté ustanovenia článkov 87 a 88 zmluvy o ES, je Malta oprávnená zachovať do 31. decembra 2008 prevádzkovú pomoc poskytnutú podľa daňovej úpravy nariadení 4 a 6 zákona o podpore hospodárstva, ak budú splnené tieto podmienky: - ročná výška pomoci pre jeden podnik nesmie prekročiť 7200 MTL na zamestnanca, alebo - ak sa vypočítava na základe ziskov, ktoré oprávňujú na poskytnutie pomoci, nesmie ročná výška presiahnuť 25000 MTL na zamestnanca, ak sa (podľa nariadenia 4 alebo 6) uplatňuje znížená daňová sadzba 5 %, alebo 28000 MTL na zamestnanca, ak sa (podľa nariadenia 4 alebo 6) uplatňuje znížená daňová sadzba 10 % alebo 15 %. 2. Zmluva o založení Európskeho spoločenstva, hlava VI, kapitola 1 "Pravidlá hospodárskej súťaže". a) Bez toho, aby boli dotknuté ustanovenia článkov 87 a 88 zmluvy o ES, je Malta oprávnená uplatňovať oslobodenia od dane z príjmov právnických osôb poskytnuté do 30. novembra 2000 na základe zákona o rozvoji priemyslu a zákona o slobodnom prístave Malty za týchto podmienok: (i) pre malé a stredné podniky v zmysle definície spoločenstva [1] a v súlade s praxou Komisie do 31. decembra 2011 vrátane. V prípade zlúčenia, splynutia, akvizície alebo inej podobnej skutočnosti, ktorá sa týka subjektu oprávneného na oslobodenie od dane udeleného podľa vyššie uvedených právnych predpisov, prestane sa oslobodenie od dane z príjmov právnických osôb uplatňovať. (ii) pre ostatné podniky, ak sú splnené tieto limity pre výšku pomoci poskytnutej podľa vyššie uvedených právnych predpisov: aa) štátna pomoc pre regionálne investície: - pomoc nesmie presiahnuť 75 % oprávnených investičných nákladov, ak bol nárok na oslobodenie od dane podniku priznaný pred 1. januárom 2000. Ak bol nárok na oslobodenie od dane podniku priznaný počas roku 2000, celková pomoc nesmie presiahnuť 50 % oprávnených investičných nákladov; - obdobie pre výpočet pomoci, na ktorú sa vzťahujú uvedené limity 75 % a 50 %, začína 1. januára 2001; všetka pomoc, o ktorú bolo požiadané a ktorá bola priznaná na základe príjmov spred tohto dátumu, sa do výpočtu nezahŕňa; - vrátenie pomoci nemožno žiadať, ak podnik prekročil platný limit už ku dňu pristúpenia; - na účely výpočtu celkovej pomoci sa zohľadní všetka pomoc poskytnutá oprávnenému subjektu vo vzťahu k oprávneným nákladom vrátane pomoci poskytnutej podľa iných systémov pomoci a bez ohľadu na to, či bola pomoc poskytnutá z regionálnych zdrojov, štátnych zdrojov alebo zo zdrojov spoločenstva; - oprávnené náklady budú definované na základe usmernení o vnútroštátnej regionálnej pomoci [2]; - zohľadnené môžu byť oprávnené náklady, ktoré vzniknú v období od 1. januára 1995 do 31. decembra 2006 v rámci investičného programu, ktorý bol podnikom formálne schválený najneskôr 31. decembra 2002 a oznámený Ministerstvu pre hospodárske služby Maltskej republiky do 31. marca 2003. bb) štátna pomoc pre vzdelávanie, výskum a rozvoj a investície do životného prostredia: - pomoc nesmie presiahnuť príslušné limity platné pre takéto účely pomoci; - obdobie pre výpočet pomoci, na ktorú sa vzťahujú platné limity, začína 1. januára 2001; všetka pomoc, o ktorú bolo požiadané a ktorá bola priznaná na základe príjmov spred tohto dátumu, sa do výpočtu nezahŕňa; - na účely výpočtu celkovej pomoci sa zohľadní všetka pomoc poskytnutá oprávnenému subjektu vo vzťahu k oprávneným nákladom vrátane pomoci poskytnutej podľa iných systémov pomoci a bez ohľadu na to, či bola pomoc poskytnutá z regionálnych zdrojov, štátnych zdrojov alebo zo zdrojov spoločenstva; - oprávnené náklady budú definované na základe úpravy spoločenstva platnej pre príslušné ciele pomoci; - vrátenie pomoci nemožno žiadať, ak podnik prekročil platný limit už ku dňu pristúpenia; - zohľadnené môžu byť oprávnené náklady, ktoré vzniknú v období od 1. januára 1995 do 31. decembra 2006 v rámci investičného programu, ktorý bol podnikom formálne schválený najneskôr 31. decembra 2002 a oznámený Ministerstvu pre hospodárske služby Maltskej republiky do 31. marca 2003. b) Akákoľvek pomoc poskytnutá podľa vyššie uvedených systémov, ktorá nebude do dňa pristúpenia uvedená do súladu s podmienkami stanovenými v písmene a), sa považuje za novú pomoc podľa existujúcich systémov pomoci stanovených v prílohe IV kapitole 3 o politike hospodárskej súťaže, tohto aktu. c) Malta podá Komisii: - dva mesiace po pristúpení informácie o dodržaní podmienok stanovených v písm. a); - do konca septembra 2007 informácie o oprávnených investičných nákladoch, ktoré oprávneným subjektom efektívne vznikli podľa uvedených právnych predpisov, a o celkovej výške pomoci, ktorá bola poskytnutá jednotlivým oprávneným subjektom. 3. Zmluva o založení Európskeho spoločenstva, hlava VI, kapitola 1 "Pravidlá hospodárskej súťaže". a) Bez toho, aby boli dotknuté ustanovenia článkov 87 a 88 zmluvy o ES, a v súlade s nižšie ustanovenými podmienkami je Malta oprávnená počas reštrukturalizačného obdobia od roku 2002 do konca roku 2008 priznať lodeniciam Malta Drydocks a Malta Shipbuilding Company Limited alebo akémukoľvek ich právnemu nástupcovi (ďalej len "lodenice") nasledujúce opatrenia pomoci na reštrukturalizáciu v celkovej výške 419491000 MTL, rozdelených takto: - odpísanie dlhu do výšky 300000000 MTL; - investičná pomoc do výšky 9983000 MTL v súlade s plánom kapitálových investícií obsiahnutým v pláne reštrukturalizácie; - príspevky na vzdelávanie do výšky 4530000 MTL; - náhrada sociálnych nákladov reštrukturalizácie do výšky 32024000 MTL; - pomoc na finančné náklady do výšky 17312000 MTL; - ostatná pomoc v súvislosti s finančnými nákladmi na príspevky na vzdelávanie a subvencie pre kapitálové investície do výšky 3838000 MTL; - subvencie na prevádzkový kapitál do výšky 51804000 MTL. Tento prvok prevádzkovej pomoci plánu sa postupne znižuje, aby sa v posledných štyroch rokov plánu reštrukturalizácie vyplatilo najviac 25 % celkovej vyplatenej pomoci. Pomoc na jednotlivé položky nesmie presiahnuť náklady, na ktorých pokrytie je určená, a musí byť obmedzená na minimum potrebné na dosiahnutie cieľov plánu reštrukturalizácie. b) Malta vykoná reštrukturalizáciu lodeníc na základe plánu reštrukturalizácie, ktorý je zameraný na dosiahnutie plnej rentability najneskôr do konca obdobia reštrukturalizácie a ktorý spĺňa nasledujúce podmienky: (i) pomoc sa poskytuje iba jedenkrát. Po 31. decembri 2008 sa obchodnej spoločnosti, ktorá vlastní lodenice, neposkytne žiadna ďalšia pomoc; (ii) počet osobohodín, ktoré majú byť k dispozícii pre plánovanú produktívnu pracovnú silu na stavbu lodí, opravu lodí a prestavbu lodí zodpovedajúci 1410 osobám (po reštrukturalizácii), predstavuje 2,4 milióna osobohodín na rok; (iii) počet predaných osobohodín pre opravu lodí a prestavbu lodí nesmie v ktoromkoľvek z desiatich rokov nasledujúcich po začiatku obdobia reštrukturalizácie presiahnuť 2035000; (iv) stavba lodí v zmysle definície v nariadení (ES) č. 1540/98, ktorým sa ustanovujú nové pravidlá pomoci pre stavbu lodí [3], nesmie presiahnuť maximálny ročný objem výroby 10000 hrubých registrovaných ton. Lodenice sú oprávnené odpočítať z ohlasovaného objemu výroby tieto činnosti, ak boli preukázateľne vykonané subdodávateľmi: stavba lešenia, vnútropodniková doprava, dodávateľské služby, strážne služby, výroba vstavaného vybavenia a modelov, služby čistenia lodí, izolácia a laminovanie, systémy podpalubia a balastné systémy, hasiace a rozprašovacie systémy, kabeláž (ak nie sú súčasťou elektrickej inštalácie), elektrická inštalácia (kvôli všeobecne vysokému podielu materiálových nákladov sa zohľadňuje iba 40 % preukázaných nákladov na tieto činnosti), takeláž, zámočnícke práce, mechanické spracovanie, sanitárna obsluha (okrem sanitárnych buniek) a kúrenie; Celková hrubá priestornosť príslušnej zmluvy o stavbe lode môže byť znížená o percentuálny podiel vyššie uvedených činností vykonaných subdodávateľmi. (v) dok č. 1 lodenice Malta Drydocks bude pre stavbu, prestavbu a opravu lodí zatvorený najmenej počas desiatich rokov od začiatku obdobia reštrukturalizácie. Ak sa uzavretý dok bude znovu používať na iné činnosti, musia byť tieto nezávislé od obchodných spoločností, ktoré v súčasnosti vlastnia lodenice, a nesmú súvisieť so stavbou, opravou a prestavbou lodí; (vi) so zreteľom na požadované zníženie počtu pracovných síl lodeníc Malta zabezpečí, aby boli zachované nevyhnutné pracovné sily s potrebnou úrovňou kvalifikácie; (vii) programy vzdelávania spojené s plánom reštrukturalizácie musia byť v súlade so všeobecne platnými právnymi predpismi spoločenstva; (viii) akákoľvek pomoc poskytnutá v rozpore s uvedenými pravidlami musí byť vrátená. c) Ak z výnimočných okolností nepredvídaných v čase vypracovania plánu reštrukturalizácie nie je možné dosiahnuť rentabilitu lodeníc, je Komisia oprávnená prehodnotiť podmienky uvedené v písm. b) v súlade s postupom uvedeným v článku 88 ods. 1 zmluvy o ES. Pred týmto prehodnotením Komisia plne zohľadní stanoviská členských štátov k existencii výnimočných okolností. Členské štáty svoje stanoviská vyjadria na základe odporúčania Komisie a na základe dostupných relevantných informácií a okolností. Celková výška pomoci uvedená v písm. a) nesmie byť za žiadnych okolností prekročená. d) Malta je počas obdobia reštrukturalizácie povinná spolupracovať so zreteľom na monitorovacie opatrenia prijaté Komisiou vrátane prehliadok vykonávaných na mieste nezávislými odborníkmi. Malta bude každý rok podávať Komisii správy o vykonávaní plánu reštrukturalizácie. Správy musia obsahovať všetky relevantné informácie, ktoré Komisie umožnia zhodnotiť stav so zreteľom na vykonávanie programu reštrukturalizácie vrátane stanovovania cien lodenicami pri nových zákazkách na opravu a stavbu lodí. V správe lodenice o ročnej výrobe musí byť uvedená hrubá priestornosť oprávnených prác vykonaných subdodávateľmi podľa skutočného obdobia, za ktoré boli vykonané tretími osobami, pričom sa to uvedie aj v hrubej priestornosti zmluvy o stavbe lode. V prípade lodí, ktorých stavba trvá dlhšie ako dva roky, sa hrubá priestornosť zmrazí, aby sa predišlo spätým opravám. Lodenica musí byť na účely overenia schopná predložiť všetky zmluvy týkajúce sa subdodávateľských prác uvedených v zozname v písm. b) bode iv. Malta predloží tieto správy do dvoch mesiacov od konca každého roka, počnúc marcom 2003. Poslednú správu predloží do konca marca 2009, pokiaľ sa Komisia a Malta nedohodnú inak. [1] Odporúčanie Komisie č. 96/280/ES z 3. apríla 1996 o definícii malých a stredných podnikov (Ú. v. ES L 107, 30.4.1996, s. 4). [2] Ú. v. ES C 74, 10.3.1998, s. 9. [3] Ú. v. ES L 202, 18.7.1998, s. 1. --------------------------------------------------